CELEX: C2006/086/62
Language: et
Date: 2006-04-08 00:00:00
Title: Kohtuasi T-8/06:  12. jaanuaril 2006  esitatud hagi — FAB Fernsehen aus Berlin  versus  komisjon

8.4.2006   
            
            
               ET
            
            
               Euroopa Liidu Teataja
            
            
               C 86/31
            
         12. jaanuaril 2006 esitatud hagi — FAB Fernsehen aus Berlin versus komisjon
   (Kohtuasi T-8/06)
   (2006/C 86/62)
   Kohtumenetluse keel: saksa
   Pooled
   
      Hageja: FAB Fernsehen aus Berlin GmbH (Berliin, Saksamaa) (esindaja: advokaat A. Böken)
   
      Kostja: Euroopa Ühenduste Komisjon
   Hageja nõue
   
               —
            
            
               tühistada Euroopa Ühenduste Komisjoni 9. novembri 2005. aasta otsus KOM(2005)3903 lõplik (riigiabi andmise kohta, mida Saksamaa Liitvabariik maksis digitaalse maapealse televisioonivõrgu (“DVB-T”) käivitamiseks Berlin-Brandenburgis).
            
         Väited ja peamised argumendid
   Hageja vaidlustab komisjoni 9. novembri 2005. aasta otsuse (KOM(2005)3903 lõplik) riigiabi andmise kohta, mida Saksamaa Liitvabariik maksis digitaalse maapealse televisioonivõrgu (DVB-T) käivitamiseks Berlin-Brandenburgis. Komisjon tunnistas vaidlustatud otsuses, et Saksamaa Liitvabariigi poolt DVB-T projektis osalevatele eraõiguslikele ringhäälinguettevõtjatele makstud abi on ühisturuga kokkusobimatu ja kohustas Saksamaa Liitvabariiki nõudma soodustatud isikutelt, seega ka hagejalt ebaseaduslikult makstud abi tagasi.
   Hageja väidab oma hagi põhjenduseks, et makstud toetus ei ole riigiabi EÜ artikli 87 lõike 1 tähenduses. Abiga ei ole tegemist ka seepärast, et täidetud ei ole EÜ artikli 86 lõike 2 tingimused. Lisaks väidab hageja, et tema puhul ei kahjusta meede liikmesriikide vahelist kaubandust ning seega on vaidlustatud otsus selles osas ebaseaduslik.
   Hageja leiab veel, et juhul, kui käsitleda toetust abina EÜ artikli 87 lõike 1 tähenduses, oleks see EÜ artikli 87 lõike 3 alusel ühisturuga kokkusobiv. Sellega seoses väidab hageja, et kostja on rikkunud oma kaalutlusõigust selle hindamisel, kas toetust võiks EÜ artikli 87 lõike 3 punktide c ja d kohaselt käsitleda ühisturuga kokkusobivana.